Broj: 711-I-2466-M-467/22-02-19

Zagreb, 09. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu:, Nataše Novaković, kao predsjednice Povjerenstva te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Helene Matuše, direktorice trgovačkog društva Poduzetnički centar Krapinsko-zagorske županije d.o.o.**, za davanjem mišljenja Povjerenstva,na 196. sjednici održanoj dana 09. prosinca 2022.g. donosi sljedeće

**MIŠLJENJE**

1. **Sukladno odredbi članka 17. stavka 3. ZSSI-a obveznica Helena Matuša može istovremeno uz obnašanje dužnosti direktorice trgovačkog društva Poduzetnički centar Krapinsko-zagorske županije d.o.o. obavljati edukacijsku djelatnost na Učilištu Piramida znanja, Zabok, kao vanjski suradnik na temelju ugovora o djelu te za isto primati naknadu.**
2. **Sukladno odredbi članka 17. stavka 4. ZSSI-a obveznica je dužna prilikom podnošenja imovinske kartice prijaviti Povjerenstvu prihode i naknade stečene na temelju obavljenih poslova iz točke I. ove izreke.**

Obrazloženje

Zahtjev za mišljenjem podnijela je Helena Matuša, direktorica Poduzetničkog centra Krapinsko-zagorske županije d.o.o. U Povjerenstvu zahtjev je zaprimljen 06. prosinca 2022.g. pod poslovnim brojem 711-U-9100-M-467/22-01-4, povodom kojeg se vodi predmet broj M-467/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu navedenog Zakona te je stoga i Helena Matuša kao direktorica trgovačkog društva u većinskom vlasništvu Krapinsko-zagorske županije, dužna pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da Učilište Piramida znanja u Zaboku organizira Program stjecanja djelomične kvalifikacije asistent za upravljanje projektima u 2023.g. koji uključuje četiri mjeseca predavanja tri puta tjedno u trajanju četiri sata za maksimalno 15 polaznika. Obveznica navodi da se program organizira u poslijepodnevnim satima i subotom te da bi ista bila angažirana temeljem ugovora o djelu za 170 sati predavanja, slijedom čega postavlja upit može li obavljati poslove predavača.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 3. istoga članka ZSSI-a propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Povjerenstvo ističe kako održavanje nastave na Učilištu Piramida znanja u svojstvu vanjskog suradnika, predstavlja obavljanje edukacijske djelatnost u smislu članka 17. stavka 3. ZSSI-a te stoga obveznica Helena Matuša može obavljati navedene poslove uz obnašanje dužnosti direktorice trgovačkog društva Poduzetnički centar Krapinsko-zagorske županije d.o.o. Isto tako obveznica za navedeni posao može primati naknadu no istu je temeljem članka 17. stavka 4. dužna prijaviti u imovinskoj kartici.

Sijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Helena Matuša, elektroničkom dostavom
2. Objava na internetskoj stranici Povjerenstva
3. Pismohrana